Kralja Zvonimira 50, 22000 Šibenik, Reg.sud:Trgovački sud u Zadru, Stalna služba u Šibeniku, Broj upisa: Tt-96/7032-2, MBS:060035446

Temeljni kapital: 345.169.300,00 kn uplaćen u cijelosti, Uprava: Miho Mioč, dipl.ing.stroj., Matični broj: 3026833, OIB: 26251326399

Telefon: 022/ 311 830; Dežurna služba: 022/ 778 100, Fax: 022/ 338 200, IBAN: HR1424110061100005540

|  |  |  |
| --- | --- | --- |
| Datum:21.10.2015. |  | TRISn/p Goran Šimac |
| Broj: |  |
| Naš znak: | Vaš znak: |
|  |

Poštovani,

Slijedom Vašeg upita što Vodovod i odvodnja d.o.o. Šibenik poduzima kako bi se spriječila buduća zamućenja vode za piće dostavljamo Vam očitovanje.

Kao što smo već u nekoliko navrata istakli, zbog **velikih količina oborina** 13. listopada zamućena je voda u izvorištu Jaruga pa su slijedom toga Vodovod Šibenik i HZJZ izdali priopćenje o mutnoći vode koja prelazi vrijednosti propisane Pravilnikom.

Ovdje želimo istaknuti činjenicu da je na šibenskom području pala najveća ikad zabilježena količina oborina otkad postoje mjerenja, što navodi na zaključak da se radi o kratkotrajnom incidentu a ne o pravilu, temeljem kojeg je ovo Društvo napravilo sve što je u njegovoj moći da se stanje normalizira.

Vodovod i odvodnja d.o.o. Šibenik je tvrtka koja se bavi crpljenjem, distribucijom pitke vode, odvodnjom i pročišćavanjem otpadnih voda, što pojednostavljeno znači da crpimo vodu i vodimo računa o njenoj zdravstvenoj ispravnosti neprestanim kontrolama i ispitivanjem u skladu sa zakonskim propisima. U laboratorij Društva je uveden, primjenjuje se i održava HACCP sustav a kvalitetu poslovanja dokazujemo i certifikatom o kvaliteti ISO 9001 koji nam je izdan od strane Bureau Veritasa.

Zadatak Društva jest isporučiti potrošačima dovoljne količine zdravstveno ispravne vode, tj. vodu čija je kvaliteta u skladu s važećim nacionalnim i europskim standardima za pitku vodu. S tim ciljem se vrše interne analize kvalitete vode i analize u vanjskim ovlaštenim laboratorijima (Hrvatski zavod za javno zdravstvo, Zavod za javno zdravstvo Šibensko kninske županije) u skladu sa važećim zakonskim propisima.

Zbog izuzetnog značaja zdravstvene ispravnosti vode namijenjene za opskrbu stanovništva, svaka zemlje zakonski propisuje zahtjeve u pogledu njene kvalitete. U našoj zemlji je ovo regulirano Pravilnikom o zdravstvenoj ispravnosti vode za piće (NN 47/08), koji je u suglasju s istovrsnim pravilnicima zemalja Europske Unije.

Broj i učestalost uzimanja uzoraka, parametri te njihove maksimalno dozvoljene vrijednosti (MDK) propisane su Pravilnikom o parametrima sukladnosti i metodama analize vode za ljudsku potrošnju i Zakonom o vodi za ljudsku potrošnju

**Zdravstveno ispravnom vodom za ljudsku potrošnju smatra se voda koja:**

* ne sadrži mikroorganizme, parazite i njihove razvojne oblike u broju koji predstavlja opasnost za zdravlje ljudi,
* ne sadrži štetne tvari u koncentracijama koje same ili zajedno s drugim tvarima predstavljaju opasnost za zdravlje ljudi,
* ne prelazi vrijednosti parametara zdravstvene ispravnosti vode, propisane pravilnikom iz članka 10. stavka 2. podstavka 1. Zakona o vodi za ljudsku potrošnju.

**Prema Zakonu o vodi za ljudsku potrošnju, parametri za provjeru sukladnosti vode se djele na:**

* parametre zdravstvene ispravnosti
* indikatorske parametre

**Mutnoća prema Pravilniku nije parametar zdravstvene ispravnosti vode, već indikatorski parametar, stoga nije štetna za zdravlje**. Mutnoća se povremeno javlja kao posljedica obilnih kiša no dovoljna koncentracija slobodnog rezidualnog klora, samim tim i odsustvo mikroorganizama jamči zadovoljavajuću mikrobiološku kvalitetu.

Građani ponekad primjećuju “bijelu” mliječnu boju vode. Uzrok tome je otopljeni zrak u mjehurićima, a ne klor. Takva voda nipošto nije štetna po zdravlje (naprotiv), a nakon kratkog stajanja voda se izbistri.

Uzrok mjehurićima zraka je razlika u tlaku. Naime, voda u slavini je pod tlakom (što osigurava vodu u vašem domu). Ispuštanjem vode iz slavine se smanjuje tlak vode, čime se smanjuje topljivost plinova u vodi te se mjehurići zraka podižu na površinu vode i oslobađaju, čime se voda izbistri. Do pojave bijele boje može doći i uslijed hladnog vremena, jer topljivost zraka u vodi ovisi i o temperaturi vode.

Otopljeni klor se u vodi ne može vidjeti, a može se osjetiti po mirisu već u koncentraciji od 0,3 mg/L koja je znatno ispod one dopuštene za dezinfekciju vode.

Što se tiče Vašeg pitanja što se poduzima oko sprječavanja ulaska zagađujućih tvari u vodoopskrbni sustav iz tvornice DIV u Kninu, tvrdimo da tvornica DIV nije niti bila razlog lanjskog zagađenja izvorišta, pri tom smatramo da je navedeno pitanje trebalo biti postavljeno Gradu Kninu, Hrvatskim vodama i tvornici DIV a ne Vodovodu i odvodnji d.o.o. Šibenik čiji se vodoopskrbni sustav niti ne temelji na navedenom području.

Nadamo se da smo uspjeli odgovoriti na vaša pitanja.

S poštovanjem,

*Anita Vlaić, dipl.oec.*

*URED DIREKTORA*